താലിബാന് സര്ക്കാരിന് വേണ്ടി യുഎന് പൊതുസഭയില് വാദിച്ച് ഇമ്രാന് ഖാന് കശ്മീരിനെക്കുറിച്ചും പരാമര്ശം ഇസ്ലാമാബാദ്: യുഎന് പൊതുസഭയില് അഫ്ഗാനിലെ താലിബാന് സര്ക്കാരിന് വേണ്ടി വാദിച്ച് പാക് പ്രധാനമന്ത്രി ഇമ്രാന് ഖാന്. അഫ്ഗാനിലെ നിലവിലെ സര്ക്കാരിനെ സ്ഥിരപ്പെടുത്താനും ശക്തമാക്കാനും അന്താരാഷ്ട്ര സമൂഹം ഒരുമിക്കണമെന്ന് പാകിസ്താന് പ്രധാനമന്ത്രി അഭ്യര്ത്ഥിച്ചു. അഫ്ഗാനെ അസ്ഥിരപ്പെടുത്തുന്നതും കുഴപ്പങ്ങള് തുടരുന്നതും കൂടുതല് അന്താരാഷ്ട്ര തീവ്രവാദികളെ സൃഷ്ടിക്കുക മാത്രമേ ചെയ്യൂവെന്ന് ഇമ്രാന് ഖാന് ചൂണ്ടിക്കാട്ടി. അഫ്ഗാനെ ഈ സാഹചര്യത്തില് അവഗണിക്കരുതെന്ന് പറഞ്ഞുകൊണ്ടായിരുന്നു ഇമ്രാന് ഖാന്റെ വാക്കുകള്. വെര്ച്വല് രീതിയിലായിരുന്നു ഇമ്രാന് ഖാന് യുഎന് പൊതുസഭയെ അഭിസംബോധന ചെയ്തത്. അഫ്ഗാനെ അവഗണിച്ചാല് പ്രത്യാഘാതമുണ്ടാകുന്നത് അയല്ക്കാര്ക്ക് മാത്രമാകില്ല, ലോകത്തിന് മുഴുവന് അതിന്റെ അനന്തരഫലം അനുഭവിക്കേണ്ടി വരും. അഫ്ഗാനില് പൗരാവകാശങ്ങളെ മാനിക്കുമെന്ന താലിബാന്റെ വാഗ്ദാനവും പാക് പ്രധാനമന്ത്രി ചൂണ്ടിക്കാട്ടി. യുഎന് കണക്ക് പ്രകാരം നിലവില് അന്പത് ശതമാനത്തോളം അഫ്ഗാനികള് ഈ ഭരണമാറ്റത്തിന്റെ കെടുതികള് അനുഭവിക്കുന്നുണ്ട്. മാനുഷീകമായ സഹായങ്ങള് അഫ്ഗാനില് എത്താതിരുന്നാല് അടുത്ത വര്ഷത്തോടെ 90 ശതമാനം ആളുകളും ദാരിദ്ര്യരേഖയ്ക്ക് താഴെയാകുമെന്നും ഇമ്രാന് ഖാന് പറഞ്ഞു. അതുകൊണ്ടു തന്നെ ഈ നിര്ണായക സമയത്ത് സമയം പാഴാക്കരുതെന്നും ഇമ്രാന് ഖാന് പറയുന്നു. അഫ്ഗാന് വിഷയവുമായി ബന്ധപ്പെട്ട് യുഎസിലും യൂറോപ്പിലും പാകിസ്താനെതിരെ ഉയര്ന്ന ആരോപണങ്ങള്ക്കും ഇമ്രാന് ഖാന് മറുപടി നല്കി. യുഎസിലെയും യൂറോപ്പിലെയും ചില നേതാക്കള് പാകിസ്താനെ കുറ്റപ്പെടുത്തി. പക്ഷെ 911 ആക്രമണത്തിന് ശേഷം അഫ്ഗാന് പിന്നാലെ ഇക്കാര്യത്തില് ഏറ്റവും കൂടുതല് നഷ്ടങ്ങള് നേരിട്ട രാജ്യമാണ് പാകിസ്താനെന്ന് ഇമ്രാന് ഖാന് പറഞ്ഞു. അഫ്ഗാന് പിടിച്ചെടുക്കാന് താലിബാന് പോരാളികള്ക്ക് പാക് സൈന്യത്തിന്റെ സഹായം ലഭിച്ചതായി ആരോപണം ഉയര്ന്നിരുന്നു. പഞ്ച്ശിറില് ഉള്പ്പെടെ ഈ സഹായങ്ങള്ക്ക് തെളിവുകളും പുറത്തുവന്നിരുന്നു. ഇന്ത്യയില് സമാധാനം പുലരണമെന്നാണ് പാകിസ്താന് ആഗ്രഹിക്കുന്നതെന്ന് പരാമര്ശിച്ചുകൊണ്ടാണ് കശ്മീര് വിഷയം ഇമ്രാന് ഖാന് സൂചിപ്പിച്ചത്. ദക്ഷിണേഷ്യയിലെ സുസ്ഥിരമായ സമാധാനം കശ്മീര് തര്ക്കത്തിലെ പരിഹാരത്തെ ആശ്രയിച്ചാണിരിക്കുന്നതെന്നും ഇമ്രാന് ഖാന് കൂട്ടിച്ചേര്ത്തു.